b'\n_START_ARTICLE_\nHageby\n_START_PARAGRAPH_\nEn hageby (engelsk: garden city) er et boligomr\xc3\xa5de med variert sm\xc3\xa5husbebyggelse best\xc3\xa5ende av eneboliger og/eller rekkehus. Det kan ogs\xc3\xa5 finnes flerfamiliehus i en hageby. Ofte har husene hager der det kan dyrkes frukt, b\xc3\xa6r og gr\xc3\xb8nnsaker.\n_START_SECTION_\n1700-tallet\n_START_PARAGRAPH_\nI 1786 bygget David Dale boliger for bomullsfabrikkarbeiderne i New Lanark i Skottland. Dales svigers\xc3\xb8nn, den walisiske samfunnsreformatoren Robert Owen, videreutviklet New Lanark, og dette arbeidet fortsatte Owen inn p\xc3\xa5 1800-tallet.\n_START_SECTION_\n1800-tallet\n_START_PARAGRAPH_\nAllerede p\xc3\xa5 begynnelsen av 1800-tallet foreslo den walisiske samfunnsreformatoren Robert Owen \xc3\xa5 anlegge hagebyer. Forslaget ble imidlertid ikke satt ut i livet f\xc3\xb8r i siste halvdel av 1800-tallet, da b\xc3\xa5de Cadburys sjokoladefabrikk og s\xc3\xa5pefabrikanten Lever Brothers bygget hver sine hageby for sine respektive arbeidere. Port Sunlight ved Liverpool ble bygget i 1888 for s\xc3\xa5pefabrikkarbeiderne, og Bournville utenfor Birmingham ble bygget i \xc3\xa5rene 1893-1900 for Cadburys arbeidere._NEWLINE_I 1869 ble det laget plantegninger for hagebyen Riverside i Illinois, USA.\n_START_SECTION_\nEbenezer Howard\n_START_PARAGRAPH_\nI 1898 fikk hagebyen en mer fastlagt utforming, da den britiske byplanleggeren Ebenezer Howard (han var i utgangspunktet stenograf i det engelske parlamentet) ville utforme en moderne sm\xc3\xa5by som skulle fungere uavhengig av storbyene. Howards ideer har flere sosialreformistiske trekk, og har i stor grad p\xc3\xa5virket moderne byplanlegging. _NEWLINE_I henhold til Howards prinsipper skulle en hageby inndeles i separate omr\xc3\xa5der der industri og handel l\xc3\xa5 adskilt fra boligomr\xc3\xa5dene. Det skulle hovedsakelig bygges eneboliger, i et begrenset antall per arealenhet. Et belte av sm\xc3\xa5bruk skulle omkranse hagebyen, og lengre ut skulle det ligge st\xc3\xb8rre \xc3\xa5kre, eng og skog. Tomte- og boligspekulasjon skulle motarbeides. _NEWLINE__NEWLINE_I 1903 begynte byggingen av den f\xc3\xb8rste hagebyen i overensstemmelse med Howards prinsipper. Byen fikk navnet Letchworth og ligger ca. 50 km nord for London. Den britiske arkitekten og byplanleggeren Raymond Unwin (1863-1940) ledet arbeidet. Letchworth hadde p\xc3\xa5 det meste 14\xc2\xa0000 innbyggere. Den andre byen i England som ble bygget etter Howards prinsipper var Welwyn Garden City, som ble p\xc3\xa5begynt i 1920 og ferdigstilt i 1926.\n_START_SECTION_\nLe Corbusier\n_START_PARAGRAPH_\nDen sveitsiske arkitekten Le Corbusier ville bygge videre p\xc3\xa5 Ebenezer Howards ideer. Han forkastet b\xc3\xa5de prinsippet om spredt bebyggelse og grunntanken om boenheter for flere familier, og mente lavhusbebyggelse ikke var noe m\xc3\xa5l i seg selv. Han ville bygge i h\xc3\xb8yden, og lanserte konseptet \xc2\xabvertikale hagebyer\xc2\xbb (\xc2\xabvertical garden city\xc2\xbb), med h\xc3\xb8yreiste eneboliger anlagt i et parklignende landskap. Le Corbusiers konsept fikk imidlertid ikke noen stor utbredelse p\xc3\xa5 sikt.\n_START_SECTION_\nNorge\n_START_PARAGRAPH_\nI Norge ble det anlagt mange hagebyer, og mange toneangivende norske arkitekter har v\xc3\xa6rt involvert i planleggingen og byggingen av hagebyomr\xc3\xa5dene.\n_START_SECTION_\nSverige\n_START_PARAGRAPH_\nOgs\xc3\xa5 i Sverige ble det etablert flere hagebyer. Den f\xc3\xb8rste ble bygget i Enskede._NEWLINE_De svenske hagebyene var villa-og sm\xc3\xa5husomr\xc3\xa5der med innslag av offentlige bygg, sm\xc3\xa5 torg omkranset av butikker, skole og eventuelt en kirke. De mest kuperte omr\xc3\xa5dene ble beholdt som park- eller naturomr\xc3\xa5der for rekreasjon. Selve byplanleggingen var preget av tilpasning til terrenget, med gatestrekk som fulgte den naturlige topografien.'